**מִירִי מיכאלי** (נולדה ב-27 ביוני 1984) היא אשת תקשורת ישראלית המשמשת מנכ"לית ושותפה ב-"ACTnews" – מיזם טכנולוגי ליצירת כלי חדשות, תוך שימוש בבינה מלאכותית.

ביוגרפיה
--------

מיכאלי נולדה בתל אביב לדליה ומשה מיכאלי, שעלו מגאורגיה בשנת 1975. היא גדלה בבית מסורתי שהיה ליותר דתי עם השנים, ככל שהילדים נחשפו יותר ללימודי ההלכה בבתי הספר הדתיים בהם למדו. בילדותה כתבה לירחון הילדים "אותיות". למדה באולפנית בני עקיבא תל אביב ושירתה בשירות לאומי. על לימודיה בתיכון כתבה: "באולפנא שלמדתי בה שמו את הדגש על ההלכה ולא על האהבה, והרבה פעמים זה ממש עשה לי אנטי, אבל ברוך ה' האהבה ליופי שביהדות בכל זאת ניצחה".

מיכאלי היא בעלת תואר ראשון במדע המדינה מאוניברסיטת תל אביב וכן בוגרת בית הספר לעיתונאות ותקשורת "כותרת".

לאחר סיום לימודיה, השתלבה בחדשות 10, והייתה כתבת רווחה למשך שנתיים, ולתקופה קצרה כתבת בריאות. במסגרת הערוץ גם הגישה פינות בתוכניות "חמש עם רפי רשף", "הצינור" עם גיא לרר ו"לונדון את קירשנבאום".

מיכאלי ככתבת חדשות 10, מדווחת מפריז, יום לאחר הפיגוע במשרדי "שרלי הבדו", ינואר 2015
לאחר מכן הוצבה בלונדון כשליחת חדשות 10 באירופה, עד שנת 2016. בתקופה זאת, בין היתר, סיקרה, צילמה ודיווחה מהשטח את הפיגוע במשרדי "שרלי הבדו", הפיגוע במרכול היהודי בפריז, הפיגועים בקופנהגן, משאל העם בסקוטלנד, ההתאבדות של טייס טיסה 9525 של ג'רמנווינגס בהרי האלפים יחד עם כל נוסעי מטוסו והברקזיט.

לאחר פיצול ערוץ 2 בשנת 2017, עברה מיכאלי לקשת 12, והצטרפה לתוכנית "חדשות הבוקר" עם ניב רסקין, ובמקביל שימשה גם מגישה מחליפה בתוכנית "אנשים". כעבור כשנה וחצי היא הפכה לפאנליסטית קבועה בתוכנית הבוקר.

ב-2019, לאחר רצח מיכל סלה סיפרה מיכאלי לאתר "מאקו" שגם היא הייתה קורבן לאלימות של בן זוגה הקודם, בדומה לסלה עצמה. בעקבות הכתבה שבה דיברה בגילוי לב על התקופה הקשה שעברה, עלה לדיון ברשתות החברתיות נושא סימני האזהרה לגבי זוגיות עם גברים אלימים.

בדצמבר 2020 עזבה מיכאלי את שידורי קשת ועברה לחדשות 13, שעם חבריה עבדה בימי ערוץ 10. במסגרת תפקידה, מיכאלי מגישה תוכניות של חברת החדשות ומשמשת כתבת מגזין ופרויקטים.

בשנים 2022–2023 הגישה מיכאלי את "העולם הבוקר" ברשת 13 לצידם של רותם ישראל וצביקה הדר.

בשנת 2023 הקימה, יחד עם משה קלוגהפט, את חברת החדשות "ACTnews". החברה מתמקדת ביצירה, באמצעות בינה מלאכותית, של מהדורות חדשות בשפות שונות, לשם הפצה שלהן ברשתות חברתיות.

מיכאלי נשואה לאיברי שוורץ ואם לבת ושני בנים. היא מתגוררת בתל אביב.

קישורים חיצוניים
----------------

ויקישיתוף מדיה וקבצים בנושא **מירי מיכאלי** בוויקישיתוף
* 

* אתר האינטרנט הרשמי של מירי מיכאלי
* מירי מיכאלי, ברשת החברתית פייסבוק

* מירי מיכאלי, ברשת החברתית אקס (טוויטר)

* מירי מיכאלי, ברשת החברתית אינסטגרם

* מירי מיכאלי, במיזם "אישים" לתיעוד היצירה הישראלית

* מירי מיכאלי, במסד הנתונים הקולנועיים IMDb (באנגלית)
* אתר רשמי
* אורית מרלין-רוזנצוייג, מירי מיכאלי גילתה שהיא בהיריון רגע אחרי שעברה עבודה: "אמרו לי 'דפקת את המערכת'", באתר ynet, 7 ביוני 2021

הערות שוליים
------------

1. ↑  אבנר שאקי, מירי מיכאלי: "זה נס שאני שומרת מצוות", 10 ביוני 2019, באתר "הידברות"
2. ↑  יונתן כיתאין, ‏מירי מיכאלי עוזבת את ערוץ 10 ועוברת לזכיינית קשת, באתר גלובס, 19 בספטמבר 2017
3. ↑  שרון טל, קשת לקחה את אלמז מנגיסטו, אז חדשות 13 "חטפה" בחזרה את מירי מיכאלי, באתר אייס, 1 בדצמבר 2020  
מירי מיכאלי חוזרת לחדשות 13, באתר ערוץ 7, 1 בדצמבר 2020
4. ↑  דנה גוטרזון, ‏"נשנה את עולם החדשות": מהדורת ה-AI הראשונה יצאה לדרך, באתר ‏מאקו‏, 30 ביולי 2023
5. ↑  אריאל כהנא, "מפיצים את האמת על ישראל": קמפיין הסברה חדש בעקבות מבצע "מגן וחץ", באתר ישראל היום, 10 במאי 2023
6. ↑  נועה רחמים, ‏מזל טוב: מירי מיכאלי ילדה ילד שלישי, באתר מעריב אונליין, 7 ביולי 2021